Despatch spog met top vliegduif | News24
Despatch spog met top vliegduif
'n Duif van Despatch het duisende ander duiwe vere in die oë gevlieg nadat dié duif van Marcelle Els aangewys is as die beste vliegduif in die Oostelike Provinsie en as een van die top drie in Suid-Afrika!
Els is 'n lid van Despatch Posduifklub en dié duif van hom was die beste vliegduif van 2015 in die OP.
Dié einste duif is ook bekroon as die land se top duif in middel afstande (wedvlugte tussen 450km en 650km) sowel as die derde beste duif oor alle afstande.
Volgens Hennie le Roux van Despatch Posduifklub, word die beste duiwe bepaal volgens 'n internasionale stelsel waar wedvlug-posisies en die aantal duiwe per wedvlug in berekening gebring word.
"Els het vir sy duif se prestasies 'n goue en 'n silwer medalje ontvang van die Suid-Afrikaanse Posduif-vereniging. Dit is 'n besondere prestasie gedagtig aan die duisende duiwe wat jaarliks aan wedvlugte deelneem."
Die Despatch Posduifklub se jaarlikse jongduifveiling word môre by die klub gehou. Duifies kan reeds vanaf 17:00 ingeskryf word en die veiling begin om 19:30.
Dié duifies gaan aan 'n spesiale wedvlug oor 'n afstand van sowat 600km deelneem.
Die grootste ge-deelte van die opbrengs van die veiling sal as prysgeld aangebied word.
Vir elke twee duiwe geskenk, ontvang die skenker een gratis ring. Vir elke duif gekoop, ontvang die koper 'n gratis ring. Die duiwe met die gratis ringe gaan ook aan die wedvlug en prysgeld deelneem.